चंद्रशेखर राव का अनशन जब 11वां दिन लांघ रहा था तो तनाव भी चरम पर पहुंच रहा था। अनजानी आंशकाओं को समझते हुए हैदराबाद के स्कूल संचालकों ने अपने दरवाजे बंद कर दिए थे, ताकि किसी आशंकित अनहोनी का असर नन्हे-मुन्नों पर न पड़े। पृथक तेलंगाना आंदोलन के हिंसक दिन भले ही चार दशक पुराने हो गए हों, पर फिर भी जागरूक लोगों के जेहन में उनकी यादों की तपिश से सुलग उठे थे। पता नहीं कब के विस्मृतियों में खो चुके पोट्टि श्रीरामुलू की शहादत का जिन्न नई दिल्ली से नागपट्टम की सड़कों पर विचरने लगा था। कौन थे ये पोट्टि श्रीरामुलू? लोग उन्हें भूल गए हैं, पर ये एक ऐसे समाजसेवी थे जिन्होंने अपना जीवन आंध्र प्रदेश के लिए गंवा दिया था। वे मद्रास से आंध्र को अलग करने की मांग को लेकर जब अनशन पर बैठे, तो भले ही मन ही मन कितने दृढ़ रहे हों, सरकार उन्हें लेकर गंभीर नहीं थी। भूख और प्यास से उपजी मौत से श्रीरामुलू 58 दिन तक जूझते रहे। अंतत: उनकी जिंदगी हार गई। इसके बाद तो ऐसा हंगामा बरपा हुआ कि जवाहरलाल नेहरू को जिद छोड़नी पड़ी। पृथक आंध्र प्रदेश पोट्टि की मौत के साथ ही जन्मने लगा था।